K. Sárközy, poslankyňa: (2009-04-29):
V materiáli sa hovorí o dobudovaní klientskych centier, o zlepšení služieb klientom, no každodenná a hlavne súčasná prax tomu nezodpovedá. Dovoľte mi uviesť jeden príklad, vyplácania podpory v nezamestnanosti, čo je dnes už veľmi aktuálna otázka. Doterajšia prax, resp. spolupráca medzi Sociálnou poisťovňou a pracoviskami Ústredia práce, sociálnych vecí a rodiny umožňovala, aby človek, ktorý prišiel o zamestnanie, všetky potrebné byrokratické peripetie, mohla by som to nazvať papierovačkami, mohol vybaviť naraz, pri návšteve pracoviska úradu práce. Po novom, hlavne teraz, keď sa zvyšuje nezamestnanosť, zásluhou nových metodických usmernení, ktoré s proklientsky deklarovaným postupom nemajú nič spoločné, pre potrebný formulár musí navštíviť aj Sociálnu poisťovňu. Podpora v nezamestnanosti sa navyše začne vyplácať až po vydaní tohto formulára príslušnou inštitúciou členského štátu, čo niekedy môže trvať aj týždne, aj mesiace. A, žiaľbohu, vyplácanie sa robí len od toho dátumu, keď tento formulár z tej-ktorej krajiny príde. Chýbajú ukazovatele, ktoré by umožnili vyhodnotenie miery dosiahnutia strategických zámerov premietnutých do opatrení. To hovorím ja ako opozičná poslankyňa a hovorila som to aj na výbore pre sociálne veci a bývanie. Ale je zaujímavé, že kritické poznámky k tomuto materiálu má aj Dozorná rada Sociálnej poisťovne. A to už nie sú opoziční poslanci. Dovoľte mi krátko citovať z toho materiálu: „Samotný návrh strategických zámerov činnosti Sociálnej poisťovne na obdobie rokov 2009 až 2014 predpokladá nižšiu úspešnosť výberu poistného a príspevku na starobné dôchodkové sporenie v porovnaní so schváleným rozpočtom Sociálnej poisťovne na rok 2009. Sociálna poisťovňa túto zmenu odôvodňuje dopadmi finančnej a hospodárskej krízy. To by však podľa Dozornej rady Sociálnej poisťovne nemalo znamenať, že Sociálna poisťovňa nebude naďalej vyvíjať aktivity na zlepšenie výberu poistného a príspevkov na starobné dôchodkové sporenie.“ V tomto materiáli, žiaľbohu, sa píše o tom, že výber pohľadávok bude ešte nižší, práve dôsledkom hospodárskej krízy. Ďalej citujem z materiálu Dozornej rady: „Súčasťou návrhu strategických zámerov činnosti Sociálnej poisťovne nie sú podrobne špecifikované postupy na dosiahnutie stanovených strategických cieľov a opatrení, tie budú rozpracované až neskôr.“ Kedy? Samotný materiál uvádza, že stratégia nezohľadňuje niektoré diskutované zámery ako napr. zjednotenie výberu daní, cla a poistných odvodov prechodom výberu poistného zo Sociálnej poisťovne na daňové úrady, pretože tie budú súčasťou vládou chystanej koncepcie reformy daňovej a colnej správy s výhľadom zjednotenia výberu daní, cla a poistných odvodov, ktorá má byť vypracovaná do konca mája 2009 a potom následne do konca decembra 2009. Pritom predchádzajúca vláda pripravila harmonogram a všetky potrebné dokumenty na to, aby sa jednotný výber odvodov mohol uskutočniť prechodom Slovenskej republiky na euro od 1. januára 2009. Nestalo sa tak. Ja ako opozičná poslankyňa by som rada vedela, čo si o týchto návrhoch myslí Sociálna poisťovňa ktorej sa to celé má dotýkať. A chcem v krátkosti zhrnúť. Materiál, návrh strategických zámerov činnosti Sociálnej poisťovne na obdobie rokov 2009 až 2014, hodnotím ako nedostatočný, odborne nepripravený a dovolím si tvrdiť, že je jeden z najslabších za posledné roky. Ďakujem pekne za pozornosť.